Nero Claudius Caesar Augustus Germanicus

Nero Claudius Caesar Augustus Germanicus fuit imperator Romanus ab anno 54 usque ad annum 68.

 Vita 
Natus est Lucius Domitius, postea Nero nominatus, Antii, prope Romam, anno 37. Puer et Agrippina mater a Caligula in exsilium pulsi sunt, sed Caligula anno 41 necato, Claudius imperator Agrippinam eiusque filium in regiam reduxit, ac Domitium adoptavit. Anno 53, Nero in matrimonium Octaviam, filiam Claudii, duxit.

 Pueritia 
Puer infelix amisso quidem patre Gnaeo Domitio Ahenobarbo, cum tres annos natus esset, matre paulo post relegata, in Domitiae Lepidae domo adolevit, quae ex coniuge Messalla quodam monstrum illud, Messalinam dico, pepererat, sed novo principe inaugurato, fortuna eius commutata est. Agrippina enim revocata, Claudius Domitii patrimonium restituit. Mater autem cum Augusta esset facta, dignitatem filii in illa domo confirmandam esse rata propter coniugis ignaviam omnia facile impetravit. Itaque Domitius a Claudio adoptatus et in gentem Claudiam ascitus ab illo tempore Nero Claudius Caesar nominatus est. Et dum Agrippina filium paulatim ad purpuram admovebat, Seneca varium eius ingenium et ad Musas aptissimum excolebat. Is autem, cui quidem nihil dulcius esset quam versus facere, parvo labore in ea arte versatus apud mirantem populum libenter carmina vel recitare vel canere solebat.

 Imperium 
Claudio anno 54 mortuo, Nero ei in imperio successit. Agrippina mater et Seneca per Neronem regnaverunt primos quinque novi principatus annos. Quater erat consul ordinarius, annis 55, 57, 58, 60. Nero, cum rebus publicis non delectaretur, conviviis se dedit, et Poppaeam Sabinam in deliciis habuit. Agrippina, cui mores filii non placebant, anno 59 iussu eius necata est.

Anno 62, Octaviam renuntiavit et Poppaeam in matrimonium duxit. Postea Octavia mortua est. Nero multos cognatos necavit, ita ut Senecam alienaret, qui Neronem in pleno imperio reliquit.

Anno 64, urbis pars maxima incendio deleta est. Tacitus rerum gestarum scriptor famam rettulit Neronem, cum Roma arderet, excidium Troiae cecinisse, quamobrem iste rumorem sui iussu Romam incensam esse prohibere non posset. Nero autem Christianos de incendio accusavit et protinus Romam monumentis suis ornare coepit, quorum in numero etiam Domus Aurea erat.

Anno 65, coniurationem Pisonis patefecit. Piso, Lucanus poeta, aliique coniurati, coacti sunt, ut mortem sibi consciscerent. Inter eos Seneca quoque erat, quem Nero falso accusavisse verisimile est.

Anno 66, Poppaea mortua rumor erat eam gravidam ab ipso Nerone ebrio calcis ictu necatam esse. Nero magna peregrinatione Graeciam anno 67 et seditione quadam pacata Galliam Hispaniam Africam adiit. Nero, qui mense Aprili consulatum V adierat, imperio depulsus est a senatu et manus sibi attulit die 9 Iunii anno 68.

Iniuste Neronis imperium ferox cruentumque habetur, cum eius imperii historiam scripsit Cornelius Tacitus, vir coetu senatorio in Augusti domum et in imperium invisus. Vero Nero imperator populo gratus fuit; impulsus dedit aedificandi artem Romanam et in provinciis, et adeo amavit culturam Graeciam, ut statuit et coepit anno 67 magnis opibus Isthmum Corinthium perforare reducendi gratia pericula navigationis—illinc, ubi excessu suo perforatio interrupta est, rursus incohebunt operae aetate nostra; libertatem Graecis concessit. Abolire proposuit magnam vectigalium commercii partem, sed senatus noluit: monetam diligentissime curavit et reformavit. Cum Parthis de re Armena foedera opportuna strinxit. Tolerans fuit in iniurias et aures praebuit populo: per hoc exsecratus a senatoribus.

 Nero musicus 
Pueritiae tempore imbutus est arte musica. Imperio adepto, dicit Suetonius, Terpno citharoedo incitante, Nero ipse "meditari exercerique coepit neque eorum quicquam omittere, quae generis eius artifices vel conservandae vocis causa vel augendae factitarent; sed et plumbeam chartam supinus pectore sustinere et clystere vomituque purgari et abstinere pomis cibisque officientibus; donec . . . quamquam exiguae vocis et fuscae, prodire in scaenam concupiit, subinde inter familiares Graecum proverbium iactans occultae musicae nullum esse respectum. Et prodit Neapoli primum ac ne concusso quidem repente motu terrae theatro ante cantare destitit, quam incohatum absolveret nomon. Ibidem saepius et per complures cantavit dies . . . Cum magni aestimaret cantare etiam Romae, Neroneum agona ante praestitutam diem revocavit. . . . [Ibi] Niobam se cantaturum per Cluvium Rufum consularem pronuntiavit et in horam fere decimam perseveravit coronamque eam et reliquam certaminis partem in annum sequentem distulit, ut saepius canendi occasio esset. . . . Tragoedias quoque cantavit personatus heroum deorumque, item heroidum ac dearum, personis effectis ad similitudinem oris sui et feminae, prout quamque diligeret. Inter cetera cantavit "Canacen parturientem", "Oresten matricidam", "Oedipodem excaecatum", "Herculem insanum"—in qua fabula fama est tirunculum militem positum ad custodiam aditus, cum eum ornari ac vinciri catenis, sicut argumentum postulabat, videret, accurrisse ferendae opis gratia."Suetonius, De vita Caesarum "Nero" 20–21. Postea Graeciam circumambulans certaminibus omnibus se obtulit vixitque.Suetonius, De vita Caesarum "Nero" 22–24.

 Nero hospes et conviva 
Imperator "epulas a medio die ad mediam noctem protrahebat, refotus saepius calidis piscinis ac tempore aestivo nivatis; cenitabatque nonnumquam et in publico, naumachia praeclusa uel Martio campo uel circo maximo, inter scortorum totius urbis et ambubaiarum ministeria."Suetonius, De vita Caesarum "Nero" 27. Harum cenarum unam in Colosseo datam Cassius Dio pleniter descripsit.Iohannes Xiphilinus, Epitome historiarum Dionis Cassii 166 R.St. Suetonius autem pergit: "Quotiens Ostiam Tiberi deflueret aut Baianum sinum praeternavigaret, dispositae per litora et ripas deversoriae tabernae parabantur. . . . Indicebat et familiaribus cenas, quorum uni mitellita quadragies sestertium constitit, alteri pluris aliquanto rosaria."Suetonius, De vita Caesarum "Nero" 27.

 Fontes de vita et principatu Neronis 
 Aurelius Victor, De Caesaribus 5
 Dio, Historia Romana liber 61-63 
 Epitome de Caesaribus 5
 Eutropius, Breviarium 7.14-15
 Suetonius, De vita Caesarum liber 6 "Nero"
 Tacitus, Annales

 In litteris ceterisque artibus 
Ut monstri archetypus persona Neronis in multa opera inductus est:
 In theatro iam antiquitus apparet in Octavia auctoris ignoti, verisimiliter stoici; apud modernos notissimus est Britannicus (1669) Iohannis Racini  ubi poeta Francogallicus "monstrum nascens" depingere voluit.
 Inter opera lyrica memorandum est L'incoronazione di Poppea Claudi Montis Viridis
 Inter mythistorias Quo vadis Polonici scriptoris Henrici Sienkiewicz (1896) multos lectores per orbem terrarum delectavit
 In pelliculis Quo vadis (1951) Melvyni Le Roy celeberrima est cum Petro Ustinov Neronem agente

 Notae 

 Bibliographia 
 Jaś Elsner, Jamie Masters, edd., Reflections of Nero. Londinii: Duckworth, 1994 Recensio huius operis
 Vitantonio Sirago, "De Nerone et mari Baltico: quibus Nero consiliis usus sit de Balticis litoribus exercendis". Romae, 1998

Nexus interni
 Claudia Acte
 Appias nero
 Pentila nero
 Pseudonerones
 Quinquatria a Nerone celebrata (59)
 Sescenti sexaginta sex

Categoria:Cantores
Categoria:Claudius
Categoria:Gens Claudia
Categoria:Gens Domitia
Categoria:Homines qui sibi mortem consciverunt
Categoria:Homosexualitas
Categoria:Imperatores Romani
Categoria:Musici
!
Categoria:Poetae Italiae